Polisie krap kop ná vriende saam sterfArgieffoto: https://pixabay.com Die Franse polisie ondersoek die raaiseldood van twee vriende wie se liggame Donderdag langs mekaar in die tuin van ŉ huis in Authon-du-Perche in die noorde van Frankryk aangetref is. Volgens die Franse publikasie, L’Écho Républicain, is die liggame van Lucien Pérot (69) en Olivier Boudin (38) deur ŉ buurvrou aangetref. Pérot het steeds in ŉ stoel gesit, terwyl Boudin op die grond gelê het toe hulle gevind is. Volgens die polisie was daar geen teken van geweld aan hul liggame nie. Die owerhede het gesê dit lyk asof die twee vriende tegelykertyd gesterf het. Die buurvrou het aan die polisie gesê sy het die vorige aand gesien dat Pérot en Boudin saam in die tuin aandete eet. Toe sy hulle die volgende dag steeds in die tuin sien, het sy onraad gemerk en hulp ontbied. Volgens die owerhede word verskeie moontlikhede ondersoek, waaronder moontlike vergiftiging, dubbele selfmoord of die moontlikheid dat een se dood ŉ noodlottige skoktoestand in die ander veroorsaak het.